คลังชงรัฐบาลใหม่ขายหุ้นรสก.เพิ่ม
สคร. ชงรัฐบาลใหม่ขายหุ้นรสก. ส่วนที่ถือเกินสร้างความคึกคักให้กับตลาดหลักทรัพย์
9 มิ.ย. 2554

สคร. ชงรัฐบาลใหม่ขายหุ้นรสก. ส่วนที่ถือเกินสร้างความคึกคักให้กับตลาดหลักทรัพย์ 
นายสมชัย สัจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า ได้ทำแผนการขายหุ้นรัฐวิสาหกิจส่วนที่ถือเกินตามกฎหมาย หรือ มติ คณะรัฐมนตรี ให้รัฐบาลใหม่ดำเนินการ เพื่อสร้างความคึกคักให้กับตลาดหุ้น มีหุ้นดีคุณภาพซื้อขายมากขึ้น
รายชื่อหุ้นที่จะขายเพิ่ม อาทิเช่น หุ้นของบริษัทการบินไทย ที่กฎหมายให้ถือไม่ต่ำกว่า 51% แต่ตอนนี้คลังถืออยู่ 55% ก็มีส่วนที่จะขายออกมาได้ 4%
นอกจากนี้ ยังมีหุ้นบริษัท ปตท. บริษัท อสมท และ ธนาคารกรุงไทย ที่มีส่วนต่างที่จะขายหุ้นเพิ่มได้
อย่างไรก็ตาม ในส่วนของหุ้นบริษัทการบินไทย ทางฝ่ายบริหารของบริษัท ต้องการให้คลังขายหุ้นถือต่ำกว่า 50% เพื่อจะได้พ้นจากการเป็นรัฐวิสาหกิจ ให้เกิดความคล่องตัวในการบริหาร เนื่องจากธุรกิจการบินมีการแข่งขันสูง และต้องปรับตัวอย่างรวดเร็ว ทางคลังก็ให้ได้บริษัทการบินไทยเตรียมความพร้อม และมาหารือเรื่องนี้อย่างเป็นทางการอีกครั้ง